Lausunto hallituksen esitykseksi liikennekaareksi sekä eräiksi siihen liittyviksi laeiksi diaarinumero: 18.4.2016 LVM 2096/03/2015

# HE Liikennekaareksi

Yleistä

Liikennekaari jakaantuu kahteen osioon: lainsäädäntöön, joka määrittelee liikennepalvelujen tarjontaa, ja tiedon jakamiseen ja välittämiseen liittyviin vaatimuksiin.

HE Liikennekaareksi ei juuri huomioi välityskeskusten asemaa. Välityskeskukset ovat pääkaupunkiseutua lukuun ottamatta määräävässä markkina-asemassa tai siksi verrattavissa olevassa markkinatilanteessa. Esityksessä ei oteta kantaa lainkaan siihen, miten markkina-alue lainsäädännön muuttumisen jälkeen määräytyy. Erityisesti tilanteen tekee vaikeaksi se, että liikennekaari ei ota kantaa, onko ei ammattimainen (pienimuotoinen) liikennöinti verrattavissa ammattimaiseen ja onko määräävässä markkina-asemassa olevan välitysyhtiön otettava nämä välitykseen. Lasketaanko ei ammattimaisen liikennöinnin sisältyvän markkinaan vai ei?

Lakiesitys mahdollistaa yksittäisten asiakkaiden kuljetukset myös joukkoliikennekalustolla. Välitysyhtiön kannalta olisi tärkeää, että taksiliikenteen kokoraja 1+8 poistettaisiin ja välitysyhtiön on siten mahdollista harjoittaa välitystä myös suuremmalle kalustolle. Samaten erilainen verokohtelu samalla markkinalla toimivalle kalustolle tulee poistaa. Kuljettajan pätevyysvaatimukset tulee edellyttää kuljetusta suorittavaa kalustoa vastaavaksi.

Pienimuotoinen kuljetustoiminta

Määrittely pienimuotoisesta kuljetustoiminnasta on sikäli hankala, että yhdellä autolla ei ole ansainnan ylärajaa, kunhan autolla operoivat yksittäiset luonnolliset tai oikeushenkilöt kukaan erikseen ylitä 10 000 e / liukuva 12 kk ylärajaa. Määrittely mahdollistaa ammattimaisen toiminnan kiertämisen pienimuotoisen jakamalla toiminta erillisille toimijoille.

Näin määriteltynä pienimuotoinen kuljetustoiminta muodostaa vaihtoehtoisen harmaata taloutta lähentyvän muodon harjoittaa kuljetusliiketoimintaa. Näin määriteltynä Suomeen synnytettäisiin samalle markkinalle kaksilla erilaisilla säännöillä operoitavat markkinat.

Sinällään pienimuotoinen kuljetustoiminta ei haittaa ammattimaista toimintaa, kunhan siitä ei tehdä harmaan markkinan ehdoilla toimivaa kilpailevaa toimintaa.

Taksiliikenteen ammattiajolupa ja taksinkuljettajaa koskevat vaatimukset

Kannatamme, että taksiliikenteen harjoittamiseen tarvitaan taksiliikennelupa tai muu ammattiajolupa. Ammattimaisessa taksiliikenteessä kuljetetaan mm. lapsia, sairaita, vanhuksia ja henkilöitä, joilla on alentunut itsestä määräämiskyky. Tällaisen liikennöinnin harjoittaminen on vastuullista ja pidämme tärkeänä, että taksiliikenteen ammattiajoluvan myöntämisessä on edes jokin soveltuvuusharkinta.

Taksinkuljettajaa koskevien vaatimusten tarkistamisen sälyttäminen henkilö- ja taksiliikenneluvan haltijalle on mielestämme viranomaisvelvollisuuden siirtäminen yksityisoikeudelliselle taholla. Pidämme tärkeänä, että vaatimusten tarkistaminen olisi tehtävä viranomaistoimintana\_ lähinnä polisi tai Trafi.

Taksipalvelun hinnoittelu

Välitysyhtiöiden rooli voi muuttua jatkossa infrastruktuuripalveluita (tilausten vastaanotto ja välitys, maksuliikenne, ym) tarjoavaksi yhtiöksi, joka tarjoa palveluita mahdollisesti alueella useammallekin taksiyhtiölle / markkinointiyhtiölle. III osan 1 luvun 3 § kohta taksikatkan kokonaishinnan ilmoittamisesta vaatisi täsmentämistä, kenelle tällaisesta tilanteessa ilmoittamisvastuu kuuluu. Vaihtoehtoisesti määrittelyosassa tulee tarkentaa, miten lakiehdotuksessa esitetty välitysyhtiön rooli määräytyy: kuuluuko infrastruktuuripalveluita tuottavalle vai markkinointia ja liikennöintiä suorittavalle yhtiölle?

IV osa viranomaiset ja valvonta

Taksiliikenteen ammattiajoluvan haltian vaatimusten tarkistaminen ja valvonta tulisi tehdä viranomaistoimintana.